钦定古今图书集成/明伦汇编/官常典/第494卷 > 尚可孤
## 钦定古今图书集成/明伦汇编/官常典/第494卷 > 尚可孤

按《唐书》本传：“可孤字可孤，东部鲜卑宇文之别种。世
处松漠间。天宝末，隶范阳节度使安禄山，复事史思
明。上元中，自贼所归，累授左右威卫大将军，封白水
县伯，为神策大将。以功试太常卿，徙封冯翊郡王，食
实户一百五十。鱼朝恩主卫兵器其勇，养为子，名智
德，使将兵三千屯扶风、武功，历十馀年，队伍闲整。朝”
恩死，诏赐氏李，名嘉勋。李希烈叛，擢为招讨，应援荆
襄，使复本姓名，累战有功。朱泚之难，召可孤，可孤率
兵三千，道襄、邓而西，属贼兵锐，乃壁七盘。伪将仇敬
忠等来寇，可孤击却之，遂收蓝田。德宗将迁梁州，命
引兵守灞上，拜神策京畿渭南商州节度招讨使。敬
忠拒战，可孤急击斩之。进军与李晟收长安，为先锋，
以功加检校尚书右仆射，封冯翊郡王，食实户二百。
又会诸军进讨李怀光，次沙苑，卒于军，赠司空。可孤
性谨审沈壮，既有勋劳，未尝自论功，御众公严，晟数
称之。